Lisa Marie: Erflating van Elvis ‘uitgeleef’ | Netwerk24
26 Februarie 2018 09:19
Lisa Marie Presley Foto: GETTY IMAGES
Lisa Marie Presley, Elvis Presley se enigste kind, is kniediep in die skuld en dagvaar haar gewese bestuurder omdat sy meen hy het haar sake wanbestuur.
Op sy beurt dagvaar haar gewese bestuurder, Barry Siegel, Presley weer vir onbetaalde rekeninge ter waarde van $800 000 (R9,25 miljoen).
Siegel, wat Presley se sake sedert 1993 behartig toe Presley toegang tot haar reuse-erflating van $100 miljoen (R1,16 miljard) gekry het, meen Presley se uitspattige leefstyl het tot haar situasie bygedra.
Die twee hofgedinge is verlede week by die hooggeregshof in Los Angeles ingedien en volg op Presley se vierde mislukte huwelik en haar bekendmaking dat sy $16 miljoen (R185 miljoen) se skuld het.
Presley was net nege jaar oud toe haar pa, Elvis, in 1977 dood is. Sy het in 1993 haar erflating deur middel van ’n trust ontvang en Siegel was in beheer van haar sake.
Volgens Presley was Siegel verantwoordelik vir haar 11 jaar lange verval in skuld en ’n saketransaksie wat in 2005 gedoen is.
Die spesifieke verwysing na 2005 hou verband met ’n saketransaksie oor Elvis se huis, Graceland, en die intellektuele kopiereg op sy musiek.
Lisa Marie beweer in hofstukke daar was in 2016 slegs $14 000 (R162 000) in kontant oor in die trust en meer as $500 000 (R5,8 miljoen) se kredietkaartskuld.
Spiegel kap terug en sê Lisa Marie is herhaaldelik gewaarsku om nie haar erflating te verkwansel nie en haar leefstyl aan te pas.
Volgens Siegel se prokureur, Leon Gladstone, het die 2005-transaksie meer as $20 miljoen (R230 miljoen) van Lisa Marie se skuld gedelg en haar meer as $40 miljoen (R460 miljoen) kontant in die sak gebring, wat sy in die daaropvolgende jare uitgeleef het.
Lisa Marie was twee jaar lank met Michael Jackson getroud en 108 dae lank met die akteur Nicolas Cage.
Sy en haar vierde man, Michael Lockwood, is gewikkel in ’n stryd om toesig oor hul agtjarige tweelingdogters, Harper en Finley. – Reuters
Meer oor: Lisa Marie Presley | Elvis Presley | Erflating | Hofstryd
Selim Kagee bring nuwe konsert
‘Elvis se BMW’: Slegs 251 van dié koepees gebou
Elvis steeds in ander klas